
GALIMYBIŲ STUDIJOS 
DĖL VIEŠOJO IR PRIVATAUS SEKTORIAUS BENDRADARBIAVIMO KRYPČIŲ NUSTATYMO IR KIBERNETINIO SAUGUMO KOMPETENCIJŲ UGDYMO MODELIO SUKŪRIMO IR JŲ PRISTATYMO
TECHNINĖ SPECIFIKACIJA 

I SKYRIUS 
SITUACIJOS APRAŠYMAS

Lietuvos Respublikos Vyriausybė 2023 m. rugsėjo 20 d. nutarimu Nr. 746 „Dėl 2023–2030 metų plėtros programos valdytojos Lietuvos Respublikos krašto apsaugos ministerijos nacionalinės kibernetinio saugumo plėtros programos patvirtinimo“ patvirtino 2023–2030 metų nacionalinę kibernetinio saugumo plėtros programą (toliau – Plėtros programa). Plėtros programoje nurodyta problema – dėl pasikeitusių kibernetinių grėsmių pobūdžio ir augančio jų masto nedidėjantis šalies kibernetinis atsparumas. Viena iš šios problemos priežasčių, nurodytų Plėtros programoje, – nenustatytos viešojo ir privataus sektoriaus bendradarbiavimo (toliau – VPSB) kryptys. Galimos įvairios VPSB kryptys kibernetinio saugumo srityje: dalytis informacija apie kibernetinio saugumo situaciją ir grėsmes, sutelkti naujausius įrankius, tecnologijas ir ekspertines žinias problemoms spręsti, greičiau reaguoti į grėsmes, kartu kurti saugesnę infrastruktūrą ir teisės aktus, koordinuoti incidentų sukeltos žalos valdymą, kartu veikti kibernetinio saugumo švietimo ir kompetencijų ugdymo srityse ir kt. Ir nors Lietuvoje daug VPSB krypčių kibernetinio saugumo srityje yra jau sėkmingai vykdomos įvairiais formatais ir intensyvumu, tačiau jos nėra niekur aprašytos ir / ar įtvirtintos bei yra vykdomos ad hoc principu. Atsižvelgiant į tai,  yra poreikis surinkti informaciją apie Lietuvoje vykdomas VPSB kryptis, identifikuoti kitas perspektyvias kryptis bei jas įtvirtinti. Taip bus galima koordinuoti ir nuosekliai vykdyti veiklas atitinkamose VPSB kryptyse ir užtikrinti galimą tokių veiklų finansavimą. 
Šiame kontekste kibernetinio saugumo kompetencijų ugdymas yra ypač svarbus Lietuvos kibernetiniam saugumui stiprinti, nes būtent nuo žmogiškųjų išteklių ir gebėjimų priklauso ilgalaikis kibernetinio atsparumo užtikrinimas. Be to, investicijos į švietimą užtikrina ilgalaikę naudą kuriant nacionalinį talentų potencialą, nepriklausantį nuo išorinių resursų. Šiuo metu Lietuvoje ir pasaulyje trūksta aukštos kvalifikacijos kibernetinio saugumo specialistų[footnoteRef:1], gebančių efektyviai reaguoti į augančias kibernetines grėsmes, savo darbe naudoti naujausias technologijas, tokias kaip dirbtinis intelektas, todėl matomas didelis VPSB krypties vystymo potencialas šioje srityje: pavyzdžiui, specializuotų praktinio mokymo programų parengimo ir jų vykdymo, bendrai naudojamos infrastruktūros įsigijimo (ir palaikymo), nuolat bendrai atnaujinamų specialistų kompetencijų poreikio nustatymo ir pan. Į kibernetinio saugumo darbo rinką svarbu įtraukti jaunus žmones, nes jie linkę naudotis technologijomis skirtingais būdais, tačiau studentai be praktinių žinių nėra patrauklūs darbo rinkoje: jie sunkiai supranta pagrindinius dalykus sudarančius elementus, kaip veikia konteineriai ir branduoliai, jiems taip pat dažnai trukdo prastas supratimas apie algoritmus ir blokų grandines, mobiliųjų įrenginių ir debesijos saugumą[footnoteRef:2]. Todėl tikslinga detaliau išnalizuoti VPSB poreikį kibernetinio saugumo kompetencijų ugdymo srityje ir pasiūlyti Lietuvai pritaikytą VPSB modelį, orientuotą į praktinių įgūdžių Lietuvos aukštųjų mokyklų (universitetų) studentams suteikimą. Atsižvelgiant į tai, kad Plėtros programoje nurodytos probemos priežastis taip pat yra kibernetinio saugumo specialistų trūkumas, numatoma, kad šios galimybių studijos rezultatai galės būti panaudoti sprendžiant ir šią problemą.        [1:  2024 ISC2 Cybersecurity Workforce Study. Prieiga per internetą  https://www.isc2.org/Insights/2024/10/ISC2-2024-Cybersecurity-Workforce-Study#KeyFindings. ]  [2:  https://is3coalition.org/docs/study-report-is3c-cybersecurity-skills-gap/ .] 


II SKYRIUS 
PIRKIMO OBJEKTAS

1. Perkančioji organizacija – Krašto apsaugos ministerija (toliau – Perkančioji organizacija).
2. Pirkimo objektas – galimybių studijos parengimo ir jos pristatymo suinteresuotiems subjektams paslaugos.
3. Tikslas – parengti išsamią ir duomenimis grįstą galimybių studiją, kuri padėtų efektyviai stiprinti VPSB kibernetinio saugumo srityje. Studija taip pat turi nustatyti efektyviausią kibernetinio saugumo kompetencijų ugdymo modelį, orientuotą į Lietuvos aukštojo mokslo institucijų (universitetų) studentų konkrečių kibernetinio saugumo praktinių žinių, reikalingų sklandžiam įsiliejimui į darbo rinką užtikrinti, įgijimą. 
Galimybių studijoje turėtų būti:
3.1. surinkta informacija apie Lietuvoje vystomas VPSB kryptis kibernetinio saugumo srityje; 
3.2. identifikuotos naujos perspektyvios VPSB kryptys;
3.3. nustatytas Lietuvai pritaikytas VPSB modelis kibernetinio saugumo kompetencijų ugdymo srityje; 
3.4. pateiktos VPSB kibernetinio saugumo kompetencijų ugdymo modelio įgyvendinimo rekomendacijos.
4. Siekiamas poveikis:
4.1. surinkta informacija apie Lietuvoje plėtojamas VPSB kryptis kibernetinio saugumo srityje. 
Tai svarbu siekiant užtikrinti strateginį ir nuoseklų kibernetinio saugumo politikos formavimą: esamų krypčių ir jų įgyvendinimo rezultatų veiksmingumas padės efektyviau valdyti finansinius, žmogiškuosius ir infrastruktūros išteklius, nukreipiant juos į didžiausią vertę kuriančius projektus / veiklas; 
4.2. pateikti pasiūlymai kibernetinio saugumo politiką formuojančiai institucijai dėl naujų perspektyvių VPSB krypčių kibernetinio saugumo srityje. 
Naujų ir kol kas mažai išplėtotų VPSB krypčių potencialas gali padėti laiku reaguoti į naujus iššūkius (tokius kaip naujausių (virsmo) technologijų plėtra, geopolitiniai iššūkiai), paskatinti ekonomikos augimą, efektyviau naudoti valstybės išteklius, spręsti sistemines problemas, atskleisti naujas galimybes visuomenei bei valstybei; 
4.3. sukurtas VPSB modelis kibernetinio saugumo kompetencijų ugdymo srityje. 
Modelis reikalingas viešojo ir privataus sektoriaus darbo rinkos poreikiams atliepti, perspektyvių ir darbo rinkai reikalingiausių kibernetinio saugumo srities įgūdžių suteikimui specialistams užtikrinti, šalies konkurencingumui, inovatyvumui ir atsparumui globaliems iššūkiams stiprinti;  
4.4. parengtos VPSB modelio kibernetinio saugumo kompetencijų ugdymo srityje įgyvendinimo rekomendacijos.
VPSB modelio įgyvendinimo rekomendacijos turėtų apimti galimų įsipareigojimų, kaštų ir naudos pasiskirstymą tarp suinteresuotų subjektų – viešojo ir privataus sektoriaus, mokslo institucijų, taip pat ir studentų. 

III SKYRIUS 
GALIMYBIŲ STUDIJOS TURINIO REIKALAVIMAI

5. Įvadas: 
5.1.  aprašyti galimybių studijos tikslą, aktualumą, naudą, nurodyti uždavinius tikslui pasiekti, tyrimo apimtis. Taip pat pagal poreikį gali būti keliamos hipotezės, kurios patikrinamos studijos rengimo etapuose;
5.2. nurodyti taikytus tyrimo metodus;
5.3. pateikti dažniausiai mokslinėje ir dalykinėje literatūroje apibrėžiamas VPSB sąvokas ir argumentuotai nurodyti, kuria jų bus vadovaujamasi šioje galimybių studijoje. 
6. Lietuvoje vystomų kibernetinio saugumo VPSB krypčių analizė: 
6.1. surinkti informaciją apie Lietuvoje plėtojamas kibernetinio saugumo VPSB kryptis ir vykdomas veiklas bei atlikti jų analizę (pvz., nustatyti įgyvendinimo rezultatų veiksmingumą, dalyvaujančius suinteresuotus asmenis, vykdomos veiklos trukmę, organizacinę struktūrą, pasidalijamą naudą ir kaštus ir pan.);
6.2. suskirstyti identifikuotas kibernetinio saugumo VPSB kryptis pagal jų tikslus, pvz., mokymo programų kūrimas, kompetencijų ugdymas, technologijų ir infrastruktūros vystymas, keitimasis informacija, inovacijų vystymas ir pan.;
6.3. išskirti  sėkmingus ir neveiksmingus Lietuvoje vykdomų kibernetinio saugumo VPSB krypčių pavyzdžius;
6.4. nurodyti esamus iššūkius ir galimybes toliau stiprinti kibernetinio saugumo VPSB kryptis, kurios buvo nurodytos kaip sėkmingos veiklos pavyzdžiai.
7. Potencialių kibernetinio saugumo VPSB krypčių nustatymas:
7.1. pateikti efektyvius kibernetinio saugumo VPSB krypčių pavyzdžius pagal užsienio šalių gerąją praktiką (tarp jų bent vienos Lietuvai kultūriškai artimiausios Europos Sąjungos (ES) šalies); 
7.2. nustatyti Lietuvai siūlomas plėtoti naujas potencialias kibernetinio saugumo VPSB kryptis, atsižvelgiant į gerąją užsienio šalių praktiką ir nacionaliniuose bei ES strateginiuose dokumentuose nurodytas kibernetinio saugumo prioritetines sritis.
8. VPSB kibernetinio saugumo kompetencijų ugdymo srityje poreikio analizė 
(rezultatą pateikti lentelėmis ir grafikais, aiškiai apibendrinant gautus duomenis ir pateikiant išvadas)
Analizės tikslas – surinkti reikalingą informaciją siekiant parengti VPSB modelį kibernetinio saugumo kompetencijų ugdymo srityje ir nustatyti potencialių suinteresuotų šalių įsitraukimo į modelį suinteresuotumo lygį. Reikia:
8.1. atlikti reprezentatyvią Lietuvos darbdavių apklausą pagal su Perkančiąja organizacija suderintus klausimus ir darbo pasiūlymų kibernetinio saugumo srityje analizę (pvz., dėl kibernetinio saugumo specialistų[footnoteRef:3] poreikio; reikalingų kibernetinio saugumo ir švelniųjų kompetencijų; darbdavių reikalavimo turėti atitinkamus kibernetinio saugumo sertifikatus (pvz., CompTIA Security+, Sertifikuoto informacijos saugos vadybininko sertifikatas (CISM), Certified Cloud Security Professional (CCSP), Certified Information Systems Security Professional (CISSP) ir kt.);  poreikio ir galimybių bendradarbiauti su Lietuvos aukštojo mokslo institucijomis (universitetais), privataus sektoriaus organizacijomis, teikiančiomis kibernetinio saugumo mokymo paslaugas, priimant studentus atlikti praktikos; tarptautinių kibernetinio saugumo sertifikatų svarbos darbo rinkoje ir jų prieinamumo ir kt.);  [3:  Pagal kibernetinio saugumo specialistų roles, nurodytas ENISA dokumente European Cybersecurity Skills Framework (ECSF). Prieiga per internetą: European Cybersecurity Skills Framework (ECSF) - User Manual | ENISA.  ] 

8.2. atlikti visų Lietuvos aukštojo mokslo institucijų (universitetų) vykdomų kibernetinio saugumo studijų programų analizę. Analizė, be kitos paslaugos tiekėjo nuožiūra išanalizuotos informacijos, turi apimti:
8.2.1. informaciją apie esamas kibernetinio saugumo studijų programas, programas studijuojančių / abslolventų statistiką (apimančią ne mažiau kaip 3 pastaruosius metus) ir studentų skaičiaus prognozes;
8.2.2. informaciją apie Lietuvos aukštojo mokslo institucijų (universitetų) kibernetinio saugumo studijų programose nustatytą praktinių mokymų dalį ir / ar studentų atliekamos praktikos galimybes pagal mokymo programas;
8.2.3. informaciją apie kibernetinio saugumo studijų programų dalis, skirtas specifiniams rinkos poreikiams, pvz., dirbtiniam intelektui, debesijos saugumui, postkvantinei kripografikai ir pan.;
8.2.4. išvadas dėl Lietuvos aukštojo mokslo institucijų (universitetų) studijų programų turinio atitikties privataus ir viešojo sektoriaus atstovų lūkesčiams dėl darbuotojų praktinių įgūdžių poreikio;
8.3. atlikti interviu su visų Lietuvos aukštojo mokslo institucijų (universitetų), vykdančių kibernetinio saugumo programas, pagal su Perkančiąja organizacija suderintus klausimus (pvz., siūlomų kibernetinio saugumo studijų programų pritaikymas prie nuolat kintančių rinkos poreikių; ar nustatomi ir kokiu būdu prioritetiniai kibernetinio saugumo įgūdžiai ir žinios programose; ar vykdomas ir kokiu būdu bendradarbiavimas su verslo įmonėmis ir valstybės institucijomis, užtikrinant programų aktualumą, studentų praktikos atlikimą; universitetų nuomonė apie jų absolventų pasirengimą kibernetinio saugumo darbo rinkai ir kt.). 
8.4. pagal su Perkančiąja organizacija suderintus kriterijus surinkti informaciją apie Lietuvoje mokymo paslaugas kibernetinio saugumo srityje teikiančias privataus sektoriaus organizacijas (įmones) ir atlikti jų įvykdytų ir vykdomų kibernetinio saugumo mokymo programų (ne mažiau kaip 3 pastarųjų metų) analizę. Pavyzdžiui, išanalizuoti šių mokymo programų turinį, trukmę, programų turinio ir struktūros sudarymo ir vykdymo  principus, mokymų turinio tendencijas ir prioritetus, jiems įtakos turinčius faktorius, naudojamą mokymų infrastruktūrą, populiariausius mokymus;  
8.5. pagal su Perkančiąja organizacija suderintus respondentus ir klausimus atlikti interviu su atitinkamų Lietuvoje mokymo paslaugas kibernetinio saugumo srityje teikiančių privataus sektoriaus organizacijų (įmonių) atstovais (pvz., įžvalgos (nuomonė ir patirtis) dėl kibernetinio saugumo įgūdžių poreikio darbo rinkoje, kokias šiuolaikines praktines mokymosi priemones naudoja mokymų metų, mokymo programų dėstytojų paieška, jų finansiniai lūkesčiai, studijuojančių pagal tokias mokymo programas lūkesčiai ir su tuo susiję iššūkiai ir kt.).
9. Siūlomas VPSB modelis kibernetinio saugumo kompetencijų ugdymo srityje 
Siūlomas VPSB modelis, be kitų paslaugos teikėjo pasiūlymų, turi būti paremtas išanalizuota gerąja užsienio šalių praktika (įtraukiant bent vieną Lietuvai kultūriškai artimiausią Europos Sąjungos šalį) ir analizės, apklausų ir interviu metu gautais duomenimis ir informacija.  
Siūlomas VPSB modelis, be kitų paslaugos teikėjo pasiūlymų, turi apimti:
9.1. nustatytas suinteresuotas dalyvaujančias šalis ir jų įsipareigojimus, naudą ir galimus kaštus;
9.2. rekomendacijas dėl praktinių įgūdžių suteikimo mokymo programos modelio (pvz., pagrįstą rengiamomis ir nuolat atnaujinamomis praktinių įgūdžių suteikimo programomis ar / ir programomis, paremtomis standartiniais tarptautinių kibernetinio saugumo sertifikatų kursais, mokymo programos trukmės, optimalaus teorijos ir praktinių mokymų santykio, programų organizavimo Lietuvos aukštojo mokslo institucijose (universitetuose) ir kt.); 
9.3. rekomendacijas dėl praktiniams įgūdžiams suteikti reikalingų įrankių (platformos) (pvz., kibernetinio saugumo laboratorijų (virtualių, fizinių ar hibridinio modelio), būtinų minimaliam praktinių įgūdžių poreikiui patenkinti, fizinės tokių laboratorijų vietos, mokymo organizavimo lanoratorijose principų, siūlomos laboratorijų nuosavybės formos ir pan.);
9.4. populiariausių kibernetinio saugumo sertifikatų suteikimo galimybes kibernetinio saugumo programų studentams (pvz., sertifikatus suskirstant į bazinius, kurių turėjimas būtų naudingas studentams kaip pirmas žingsnis į darbo rinką, ir kitus, kuriuos įgyti gali atitinkamą patirtį turintis darbuotojas) ir siūlomą tokių sertifikatų sąrašą;   
9.5. siūlomas modelio dalyvių skatinimo priemones, atitinkančias galiojančius Lietuvos teisės aktus, ir, jei bus nustatytas toks poreikis, pasiūlymus dėl atitinkamų teisės aktų pakeitimų;
9.6. modelio įgyvendinimo veiksmų plano projektą, atitinkantį Lietuvos teisės aktų, gerosios viešojo valdymo praktikos reikalavimus;
9.7. argumentuotą pasiūlymą dėl bandomojo modelio projekto įgyvendinimo (pvz., galimi suinteresuoti bandomojo projekto dalyviai, siūlomi projekto praktinio įgyvendinimo etapai, projekto trukmė, reikalingi įgyvendinimo kaštai ir kt.);
9.8. identifikuotas pagrindines rizikas siūlomam modeliui įgyvendinti ir siūlomus nustatytų rizikų mažinimo ir valdymo būdus;
9.9. kitus paslaugos teikėjo siūlomus aspektus (esant poreikiui).
10. Išvados ir rekomendacijos 
Pateikti svarbiausi galimybių studijos rezultatai:
10.1. nustatytos esamos ir perspektyvios VPSB kryptys;
10.2. pateikta svarbiausia apibendrinta informacija, išvados ir siūlymai atlikus VPSB kibernetinio saugumo kompetencijų ugdymo srityje poreikio analizę;  
10.3. pasiūlytas VPSB modelis kibernetinio saugumo kompetencijų ugdymo srityje ir pateiktos jo įgyvendinimo rekomendacijos. 

IV SKYRIUS
APIBENDRINAMOJO RENGINIO-DISKUSIJOS REIKALAVIMAI
Apibendrinamojo renginio-diskusijos poreikis parengus galimybių studiją kyla iš siekio suteikti galimybę viešojo ir privataus sektorių, aukštojo mokslo institucijų (universitetų) atstovams kartu aptarti galimybių studijoje pateiktus rezultatus, įvertinti rekomendacijas bei nustatyti tolesnius žingsnius. Tai sudarytų sąlygas įvairiems dalyviams susipažinti, diskutuoti ir apsvarstyti įsitraukimą į Lietuvoje jau vystomas VPSB kryptis ir inicijuoti naujas. Taip pat galimybių studijos rengėjų siūlomas VPSB modelis, pagrįstas reprezentatyvia Lietuvos darbdavių apklausa, Lietuvos aukštojo mokslo institucijų (universitetų) atstovų ir Lietuvoje mokymo paslaugas kibernetinio saugumo srityje teikiančių privataus sektoriaus organizacijų atstovų interviu bei kitos susijusios informacijos analize, sudarytų galimybes plačiau paviešinti siūlomus sprendimus VPSB modeliui įgyvendinti.  
11. Renginio vietos reikalavimai:
11.1.  Apibendrinamasis renginys-diskusija (toliau – renginys) privalo būti organizuotas vienoje iš Vilniaus mieste esančių renginiams ir / ar konferencijoms pritaikytų vietų. 
11.2. Konkreti vieta turi būti derinama su Perkančiąja organizacija. 
11.3.  Paslaugos teikėjas pasirūpina, kad renginio vieta būtų pritaikyta ne daugiau kaip 100 dalyvių auditorijai ir tiesioginei transliacijai Perkančios organizacijos socialinių tinklų paskyroje, bendravimo ir kitai su renginiu susijusiai veiklai, taip pat renginio dalyvių maitinimui (užkandžiams) su tam reikalingais baldais. 
11.4.  Vieta turi turėti visą renginiui reikalingą infrastruktūrą, dalyviams turi būti sudarytos sąlygos pasidėti viršutinius drabužius, pateiktos rodyklės iki renginio salės. 
11.5.  Matomoje vietoje turi būti pakabintas informacinis plakatas (ar pastatytas stendas) su informaciniu ženklu, kad renginys vykdomas naudojant Ekonomikos gaivinimo ir atsparumo didinimo priemonės (EGADP) lėšas[footnoteRef:4].  [4:  Projektas „Kibernetinio saugumo valdysenos Lietuvoje stiprinimas“ yra finansuojamas pagal 2021–2027 m. Europos Sąjungos fondų investicijų programą ir Ekonomikos gaivinimo ir atsparumo didinimo planą „Naujos kartos Lietuva“, todėl visuose viešinimo produktuose turi būti laikomasi reikalavimų, nurodytų Europos Sąjungos investicijų stiliaus knygoje https://www.esinvesticijos.lt/igyvendinimas-1/viesinimas.] 

11.6.  Tiekėjas turi pasirūpinti erdvių interjeru bei patalpų ventiliacija, kėdėmis, staliukais. Erdvės turi būti pritaikytos negalią turintiems asmenims.
12. Renginio turinio reikalavimai:
12.1.  Renginys turi būti sudarytas iš bent dviejų struktūrinių dalių: 
12.1.1. galimybių studijos rezultatų ir aktualios tyrimo medžiagos pristatymo; 
12.1.2. tema besidominčių dalyvių diskusijos galimybių studijos tema.
12.2. Paslaugos teikėjas su Perkančiąja organizacija privalo suderinti renginio (jo dalių) trukmę (renginio trukmė su pertraukomis – ne daugiau kaip 3,5 val.; petraukėlių skaičius – 3), diskusijos dalyvių skaičių (minimalus vienos diskusijos dalyvių skaičius – 3) ir atstovaujamus sektorius (dalyviai turi atstovauti viešajam, privačiajam ir akademiniam sektoriams), diskusijos temas (klausimus).
12.3. Paslaugos teikėjas turi užtikrinti sklandų viso renginio moderavimą, įskaitant diskusijos moderavimą. 
12.4.  Renginio moderatoriaus pasirinkimas turi būti suderintas su Perkančiąja organizacija.
13. Renginio techninio aprūpinimo ir tiesioginės įrašo transliacijos reikalavimai: 
13.1.  Paslaugos teikėjas turi užtikrinti kokybišką techninį renginio aprūpinimą: 
pasirūpinti pristatymui skirto ekrano bei kita garso ir vaizdo įranga, tiesioginei transliacijai vykdyti reikalinga įranga ir tam reikalinga apšvietimo įranga, esant poreikiui, įrangos transportavimu, sumontavimo ir išmontavimo darbais, mikrofonais diskusijos dalyviams.
13.2.  Paslaugos teikėjas turi sukurti renginio anonsą ir jį paskelbti Perkančiosios organizacijos Youtube ir kituose socialinės medijos kanaluose. 
13.3. Youtube kanale turėtų būti aktyvuotas „Pranešti man“ (angl. Notify me) funkcionalumas,  kad dalyviai būtų informuoti apie renginio pradžią.
13.4.  Paslaugos teikėjas turi pagal Perkančiosios organizacijos pateiktą informaciją sumaketuoti anonso užsklandą.
13.5.  Paslaugos teikėjas turi tiesiogiai transliuoti renginį Perkančiosios organizacijos Youtube kanale, užtikrindamas renginio auditorijos įsitraukimo galimybę.
13.6.  Paslaugos teikėjas turi sukurti vieną 30 sek. trukmės įvykusio renginio vaizdo klipą pagal su Perkančiąją organizacija atrinktas svarbiausias, labiausiai įsimintinas renginio akimirkas.
13.7.  Paslaugos teikėjas turi pateikti grafinio dizaino sprendimus (užsklandos, pranešėjų pristatymo (angl. lower third), Perkančiosios organizacijos nurodyti renginio organizatorių logotipai ir kiti reikalingi viešinimo ženklai[footnoteRef:5] ). [5:  https://www.esinvesticijos.lt/igyvendinimas-1/viesinimas.] 

13.8.  Paslaugos teikėjas turi užtikrinti įrašo pritaikymą kelti į socialinius tinklus.
13.9.  Paslaugos teikėjas turi užtikrinti tinkamą techninę pagalbą renginio metu.
14. Renginio organizavimo reikalavimai:
14.1.  Paslaugos teikėjas turi su Perkančiąja organizacija suderinti ir sumaketuoti renginio kvietimą, pasirūpinti renginio anonsavimu su Perkančiąja organizacija suderintu būdu (ne trumpiau nei likus 1 mėn. iki renginio).  
14.2.  Paslaugos teikėjas turi užtikrinti renginio ir diskusijos dalyvių registraciją.
15. Renginio maitinimo reikalavimai:
15.1.  Paslaugos teikėjas turi užtikrinti, kad renginio dalyviams būtų suorganizuotos kavos pertraukos su užkandžiais. 
15.2.  Kiekvienos kavos pertraukos metu renginio dalyviams turi būti patiekta: kava, arbata, pienas (gyvulinės ir augalinės kilmės) ir / ar grietinėlė, vanduo (negazuotas), cukrus, 3 rūšių desertai ir ne mažiau kaip 3 skirtingų rūšių vieno kąsnio užkandžių (ne mažiau kaip 4 vnt. vienam renginio dalyviui). Viso renginio metu dalyviams turi būti prieinamas vanduo (negazuotas). 
15.3.  Maistas ir gėrimai turi būti pateikiami naudojant daugkartinio naudojimo stalo įrankius, indus, staltieses ir kitus reikmenis. 
15.4.  Maitinimo paslaugų teikimo vietoje susidarančios atliekos turi būti tinkamai sutvarkytos, t. y. perduodamos atliekas tvarkančioms ir / ar kompostuojančioms, ir / ar kitaip naudojančioms įmonėms.
16. Renginio nuotraukų reikalavimai 
Renginiui pasibaigus, per 2 d. d. Perkančiajai organizacijai turi būti pateikta bent 10 profesionalių nuotraukų iš renginio el. formatu. 

V SKYRIUS
KOKYBĖS REIKALAVIMAI

17. Galimybių studija turi būti parengta taisyklinga lietuvių kalba, laikantis akademinės rašymo kultūros principų.
18. Dokumentas turi būti išsamus, aiškus ir pagrįstas patikimais duomenimis bei aiškiomis metodologijomis.
19. Turi būti pasitelkti kokybiniai ir kiekybiniai duomenų rinkimo bei analizės metodai.
20. Galimybių studijoje privalo būti nurodyti visi naudoti šaltiniai.

VI SKYRIUS 
BENDRIEJI REIKALAVIMAI

21. Sutarties vykdymo metu Perkančioji organizacija turi teisę su paslaugos teikėju derinti, tikslinti ir prireikus prašyti paslaugos teikėjo koreguoti pirminį pasiūlymą pagal Perkančiosios organizacijos poreikį. 
22. Teikdamas paslaugas, paslaugos teikėjas turi teisę iš Perkančiosios organizacijos gauti būtiną informaciją (teisinę, organizacinę, techninę ir kitą). Informacijos prašymas turi būti argumentuotas ir konkretus. Perkančioji organizacija gali atsisakyti teikti informaciją, kuri, jos manymu, nėra susijusi su teikiama paslauga. 
23. Paslaugos teikėjas per 2 savaites nuo paslaugos sutarties įsigaliojimo turi parengti ir su Perkančiąja organizacija suderinti išsamų paslaugos teikimo planą, nurodydamas atskirus paslaugų ir tarpinių ataskaitų teikimo etapus ir įgyvendinimo terminus, pagal kuriuos Perkančioji organizacija vykdys paslaugos teikimo kontrolę. 
24. Rengdamas planą, paslaugos teikėjas turi glaudžiai bendradarbiauti su Perkančiąja organizacija ir jos ir kitų susijusių institucijų ekspertais, koreguoti pateiktus rezultatus pagal Perkančiosios organizacijos pastabas. Perkančioji organizacija gali kviesti paslaugos teikėją dalyvauti susitikimuose, kad būtų aptariami atskiri paslaugos teikimo etapai, rezultatai ir išvados. Perkančioji organizacija gali paprašyti gyvai pristatyti rezultatus Perkančiosios organizacijos sudarytai komisijai ar kitiems įgaliotiems atstovams. Susitikimų vietą nurodo Perkančioji organizacija.
25. Paslaugos teikėjas įsipareigoja pateikdamas galutinį produktą (galimybių studiją) Perkančiajai organizacijai, taip pat rengdamas kitus dokumentus (pvz., klausimynus ir kt.), susijusius su galimybių studija, naudoti informacinį ženklą, informuojantį, kad galimybių studija rengiama naudojant Ekonomikos gaivinimo ir atsparumo didinimo priemonės (EGADP) lėšas.

___________________________

